Patrick Francis Sheehan

**Patrick Francis Sheehan** O.S.A. (1932–2012) var irskfødt katolsk biskop av bispedømmet Yola og senere av bispedømmet Kano i Nigeria.
## Liv og virke
### Bakgrunn
Patrick Sheehan ble født i Boyle i County Roscommon; familien flyttet senere til Tramore i County Waterford. Han gikk inn i novisiatet til augustinerne i Orlagh nær Dublin, og fikk der ordensnavnet Francis.
### Prest
Patrick Francis Sheehans prestestudier var ved Det gregorianske universitet i Roma. Der ble han ordinert til prest den 25. februar 1956. 

Han ble utsendt til Adamawa-misjonen som var tildelt den irske provins av augustinerne. Der tilbrakte han det meste av resten av sitt liv. 
### Biskop av Yola
Pave Paul VI utnevnde ham den 21. september 1970 til biskop av Yola. Den apostoliske delegat i Nigeria, erkebiskopo Amelio Poggi, ordinerte ham til biskop av Yola den 6. januar 1971. Medkonsekratorer var James Timothy Kieran Cotter O.E.S.A., biskop av Maiduguri, og John Kwao Amuzu Aggey, erkebiskop av Lagos.

I sin tid i Yola etablerte biskop Sheehan augustinernes tredjeorden i bispedømmet under myndighet av generalprioren i Roma. Han var medvirkende til å bringe spiritanerne, De La Salle-brødrene, *Sisters of the Infant Jesus*, *Holy Rosary Sisters*, *Mercy Sisters* og *Daughters of Divine Love* til Yola bispedømme. Han inviterte uskodde karmelittersøstre fra New Ross i Irland til å etablere et kloster i bisperdømmet Yola. De første nonnene ankom i 1993. De valgte Zing, og klosteret åpnet i 1995.

Den 3. februar 1995 ble bispedømmet Jalingo opprettet ved utskillelse fra bispedømmet Yola under ledelse av biskop Sheehan. De La Salle-brødrene, Holy Rosary Sisters og Mercy Sisters har siden forlatt begge jurisdiksjonene.

### Biskop av Kano
Den 5. juli 1996 ble biskop Sheehan deretter overført til Kano som da var et apostolisk vikariat, det vil si ennå ikke et bispedømme. Kano ble deretter bispedømme den 22. juni 1999. Biskop Sheehan opprettet 23 menigheter og to kapellanater og dessuten dekanatene Kano, Tudun Wada, og Dutse. 

Han trakk seg tilbake i 2008. Da hadde biskop Sheehan allerede returnert til Irland på grunn av dårlig helse.

Biskop Patrick Francis Sheehan ble funnet død på sitt rom i Augustinian Priory of John's Lane i Dublin den 8. november 2012. Han ble gravlagt på St Patrick's Cemetery i Tramore i Co. Waterford.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Pave Benedikt XV (1854-1922) *1907
* Pave Pius XII (1835-1958) *1917 
* Kardinal Eugène-Gabriel-Gervais-Laurent Tisserant (1884-1972) *1937 
* Pave Paul VI (1897-1978) *1954 
* Erkebiskop Amelio Poggi (1914-1964) *1967 
* Biskop *Patrick Francis Sheehan* O.S.A. (1932-2012) *1971

## Referanser